Blitse bespreek plek in halfeind | Netwerk24
Blitse bespreek plek in halfeind
Deur Francois de Wet 11 Desember 2016 13:19
Cecil Afrika druk sy drie vir die Blitsbokke. Foto: Jaco Marais
Suid-Afrika het sy plek in die halfeindronde van die Kaapstad-toernooi van sewesrugby se Wêreldreeks bespreek deur Wallis met 33-0 te klop.
Net soos op die eerste dag (Saterdag) was die Blitsbokke op hul beste op die verdediging en aanval met die Walliesers wat heeltemal van hul voete af gespeel is.
Die Blitsbokke se sege het dalk teen 'n duur prys gekom met Seabelo Senatla wat in die wedstryd 'n bobeenbesering opgedoen het.
Senatla het een van die Blitse se drieë gedruk voordat hy die veld moes verlaat.
Indien Senatla nie genoegsaam herstel nie, is daar 'n sterk kans dat Siviwe Soyizwapi kan speel.
Die Blitsbokke pak Nieu-Seeland in die een halfeindstryd van die toernooi. Die Kiwi's het Kenia met 28-7 geklop.
Regstreeks: Dag 2 Kaapstad-sewestoernooi
Soyizwapi is deel van die Blitsbokspan wat in die Kaapstad-toernooi speel, maar kan net as deelnemende speler betrek word sou iemand 'n besering opdoen.
'n Besluit oor of Senatla verder aan die toernooi sal deelneem, sal later in die dag geneem word, met Suid-Afrika se halfeindstryd teen Nieu-Seeland wat om 16:34 afskop.
Puntemakers: Suid-Afrika 33 (19) – Drieë: Seabelo Senatla, Cecil Afrika, Chris Dry, Ruhan Nel, Rosko Specman. Doelskoppe: Branco du Preez, Cecil Afrika (2), Geduld.